La Federació Internacional d’Escacs reconeix a tres jugadors de Burjassot com a Mestres Candidats
2025-07-24

El Club d’Escacs Burjassot continua aconseguint èxits i, en esta ocasió, tres dels seus jugadors d’escacs han vist reconegut el seu esforç i constància en este esport. Arturo Marín Corresa, José Quiñonero Simón i Germán Muñoz Orts han sigut reconeguts, per la Federació Internacional d’Escacs (FIDE) amb la titulació de Mestres Candidats (CM Candidate Màster).

Els tres, amb una dilatada i exitosa trajectòria jugadora d’escacs, tant a nivell individual com per equips dins del club burjassoter, han rebut este reconeixement que és el quart en importància en l’escala internacional, i, com el nom indica, esta distinció es concedeix a jugadors que són aspirants a convertir-se en mestres.

Tal com han assenyalat des del club, “Arturo Marín i José Quiñonero, pertanyents al club durant més de 60 anys, han format part de l’equip Campió Autonòmic per equips en diverses ocasions i han sigut subcampions d’Espanya per Equips en una ocasió”. Per part seua, Germán Muñoz, amb 30 anys en l’entitat burjassotera, “és Campió de València en 1, 2 i 3 categories”.

Segons les mateixes fonts, “per al nostre club és tot un privilegi estar compartint tants anys amb jugadors i persones d’un nivell extraordinari” i, per a Burjassot, un veritable honor comptar amb estos tres grans jugadors d’escacs que porten el nom del municipi a tots els racons del món.